Courtney: Nuwe verslag word bestudeer | Netwerk24
Ernie wys klas is vir ewig
Daar is 'n ou sportgesegde wat lui dat peil net tydelik is, maar klas vir ewig duur.
Courtney: Nuwe verslag word bestudeer
Deur Maygene de Wee 06 Augustus 2018 13:15
Courtney Pieters (3) se vermeende moordenaar se verhoor in die hooggeregshof in Kaapstad is tot Woensdag uitgestel om die verdediging tyd te gee om 'n nuwe verslag van die staatspatoloog te bestudeer.
Adv. Esmeralda Cecil, die staatsaanklaer in die saak teen Mortimer Saunders (41), het Maandag aan die hof gesê dat die laaste getuie, prof. Johan Dempers, ná sy getuienis bykomende toetse oor die ontbinding van die lyk gedoen het.
Sy sê sy het die uitslae van Dempers eers Sondagoggend gekry en Maandag vir Saunders se regsverteenwoordiger aangestuur.
Mortimer SaundersFoto: Maygene de Wee
Saunders word daarvan aangekla dat hy Courtney in Mei 2017 verkrag en vermoor het.
Cecil sê sy weet Saunders is op 'n spoedige verhoor geregtig, maar dit is ook in belang van geregtigheid dat die nuwe getuienis oorweeg moet word.
Volgens haar moet sy Dempers nog oor die nuwe getuienis konsulteer en sal Woensdag gereed wees om met die verhoor voort te gaan.
Adv. Mornay Calitz, Saunders se regsverteenwoordiger, sê hy is gereed om met Dempers se kruisondervraging voort te gaan. Hy sê die toetse wat Dempers gedoen het, was ná sy getuienis in die hof.
"Ek weet die staat wil dit oorweeg om die nuwe getuienis te gebruik, maar ek sal die reg voorbehou om beswaar te maak sou hulle daarmee wil lei."
Dempers was die forensiese konsultant aan diens die dag wat Courtney se lyk gevind is.
Saunders het in 'n pleitverduideliking erken dat hy Courtney vermoor het, maar ontken dat hy haar verkrag het.